IVLพุ่ง3% สวนข่าวลูกหนี้ล้มละลาย ผู้บริหารยันยอด 1.30พันลบ.ไม่กระทบสถานะการเงิน
IVLพุ่ง3% ไม่หวั่นลูกหนี้ล้มละลาย ผู้บริหารยันชัดยอดค้างจ่าย 1.30 พันลบ.ไม่กระทบสถานะการเงิน ล่าสุด ณ เวลา 10.39 น. ราคาอยู่ที่ 46.25 บาท บวก 1.50 บาท หรือ 3.35% สูงสุดที่ 46.50 บาท ต่ำสุดที่ 44.75 บาท มูลค่าซื้อขายที่ 526.05 ล้านบาท
27 ต.ค. 2560

ผู้สื่อข่าวรายงานว่า ราคาหุ้นบริษัท อินโดรามา เวนเจอร์ส จำกัด (มหาชน) หรือ IVL ณ เวลา 10.39 น. ราคาอยู่ที่ 46.25 บาท บวก 1.50 บาท หรือ 3.35% สูงสุดที่ 46.50 บาท ต่ำสุดที่ 44.75 บาท มูลค่าซื้อขายที่ 526.05 ล้านบาท ขณะที่ดัชนีตลาดหุ้นไทยโดยรวมบวก 0.36%

โดยราคาหุ้นปรับตัวขึ้นแรง แม้จะมีปัจจัยลบจากกรณีที่ลูกค้าของทางบริษัทได้ยื่นคำร้องเพื่อขอล้มละลายตาม Chapter 11 แห่งกฎหมายล้มละลายของสหรัฐอเมริกา เมื่อวันที่ 24 ตุลาคม 2560 ซึ่งมียอดหนี้ที่ค้างชำระ ประมาณ 39 ล้านดอลลาร์สหรัฐ หรือตกประมาณ 1,300 ล้านบาท
ทั้งนี้ นายโซวิค รอย เชาว์ดูรี่ เลขานุการ IVL เปิดเผยว่า ขณะนี้ทางบริษัท M&amp;G Polymers USA, LLC ซึ่งเป็นหนึ่งในลูกค้าของทางไอวีแอล ได้ยื่นคำร้องเพื่อขอล้มละลายตาม Chapter 11 แห่งกฎหมายล้มละลายของสหรัฐอเมริกา เมื่อวันที่ 24 ตุลาคม 2560
โดยโรงงานผลิต PTA ของไอวีแอล ที่ตั้งอยู่ในประเทศแคนาดา เป็นผู้จัดส่งวัตถุดิบ PTA ให้บริษัท M&amp;G Polymers USA, LLC เป็นเวลายาวนาน ซึ่งบริษัท M&amp;G Polymers USA, LLC มียอดหนี้ที่ค้างชำระ (ยอดหนี้การค้าสุทธิหลังจากหักผลกระทบทางภาษี) ประมาณ 39 ล้านดอลลาร์สหรัฐ หรือตกประมาณ 1,300 ล้านบาท
ทั้งนี้ทีมผู้บริหารของ ไอวีแอลในประเทศสหรัฐอเมริกากำลังดำเนินการติดตามหนี้ที่ค้างชำระคืนจากผู้บริหารแผนฟื้นฟูกิจการ และกำลังพิจารณาทางเลือกอื่นๆ เพื่อติดตามหนี้ที่ค้างชำระดังกล่าว
สำหรับ M&amp;G Group ถือเป็นผู้ผลิต PET รายใหญ่ลำดับที่ 3 ในทวีปอเมริกาเหนือ แต่เนื่องจาก M&amp;G Group ประสบกับวิกฤติทางการเงิน จึงส่งผลกระทบต่อปริมาณการผลิตของ M&amp;G และยังส่งผลให้เกิดความไม่สมดุลระหว่างอุปสงค์และอุปทานของตลาดภายในภูมิภาคด้วย ซึ่งไอวีแอลและผู้ผลิตรายอื่นๆ พยายามที่จะแก้ไขปัญหานี้เพื่อรักษาอุปทานของตลาดเอาไว้
อย่างไรก็ตามทีมผู้บริหารของ IVL มั่นใจว่า ยอดหนี้ที่ค้างชำระของลูกค้ารายดังกล่าวจะไม่ส่งผลกระทบร้ายแรงต่อการดำเนินงาน สถานะทางการเงิน รายได้ หรือผลกำไรบริษัท โดยไอวีแอล มีสินทรัพย์รวม ณ ไตรมาส 2/60 จำนวน 2.71 แสนล้านบาท มีรายได้ 2.74 แสนล้านบาท และมีกำไรสุทธิ 1.2 หมื่นล้านบาท (รอบ 1 ปี สิ้นสุดไตรมาส 2/60)
 
ด้าน บล.โนมูระ พัฒนสิน ระบุในบทวิเคราะห์ฯ แนะนำหุ้น IVL ให้ราคาเป้าหมายปี 61 ที่ 46 บาท คาดกำไรปกติไตรมาส 3/60 ที่ 4.28 พันลบ.เพิ่มขึ้น 35% จากปีก่อน, 46% จากไตรมาสก่อน
ขณะที่ปรับคาดกำไรสุทธิลงเหลือ 2.98 พันลบ.จากตั้งสำรอง M&amp;G ล้มละลาย 1.3 พันลบ.ได้แรงหนุนจากอัตรากำไร PTA + PET ปรับตัวดีขึ้นทั้งตลาดเอเชียและยุโรป ประกอบกับ ปริมาณการผลิตเพิ่มขึ้นโดดเด่นต่อเนื่องถึง 61 จากแรงหนุน US Gas-Cracker และ Doubling IPA Production โดยกำไรปี 61 คาดอยู่ที่ 1.5 หมื่นลบ. (+7.5% จากปีก่อน)
ทั้งนี้ กำไรจะกลับสู่ Cycle ขาขึ้นรอบใหม่ในช่วง 3 ปีนี้ โดยราคาหุ้นคิดเป็นระดับ PER ปี 60 ราว 18.4x ยังต่ำกว่า Cycle ขาขึ้นรอบ 20x นอกจากนี้ ยังมี potential upside จาก Tax reform ของสหรัฐฯ ซึ่งหากบังคับใช้จริง จะเพิ่มมูลค่าพื้นฐานราว 3.2 บาทต่อหุ้น
พร้อมคาดเป็นจังหวะเข้าซื้อ หลังมีมุมมอง Positive ต่อประเด็นการตั้งสำรอง 1.3 พันลบ.ประเด็นล้มละลายของ M&amp;G Polymer จากภาวะอุปทานขาดแคลน การหยุดผลิตของ M&amp;G หนุนปริมาณการผลิตและอัตรากำไรที่เพิ่มขึ้น ส่งผลให้แนวโน้มกำไรในช่วงสองไตรมาสหน้าโตเด่น จากภาวะอุปทานขาดแคลนจากการหยุดผลิตของ M&amp;G